b'\n_START_ARTICLE_\nAlfred Graf von Schlieffen\n_START_SECTION_\nKarriere\n_START_PARAGRAPH_\nSchlieffen var s\xc3\xb8nn av en pr\xc3\xb8yssisk generalmajor, og gikk selv inn i den pr\xc3\xb8yssiske h\xc3\xa6ren i 1854. Han avanserte raskt og kom allerede i 1863 i tjeneste i generalstaben._NEWLINE_I 1866 deltok han som hauptmann under slaget ved K\xc3\xb6niggr\xc3\xa4tz i Den \xc3\xb8sterriksk-pr\xc3\xb8yssiske krig og som major i staben til storhertug Friedrich Franz II av Mecklenburg-Schwerin under Den fransk-pr\xc3\xb8yssiske krig. I \xc3\xa5rene 1876 til 1884 var han kommandant over et U\xc5\x82an-regiment og deltok samtidig i generalstabens arbeid._NEWLINE_I 1884 ble han leder av generalstabens historiske seksjon, og i 1891 overtok han etter Waldersee som sjef for generalstaben. Han forsvarte i 1904 overfor keiseren de brutale metodene Lothar von Trotha benyttet seg av i \xc3\xa5 sl\xc3\xa5 ned Herero-oppstanden. Han satt som generalstabssjef fram til han ble pensjonert ved utgangen av 1905._NEWLINE_Keiser Wilhelm II la personlig ned en krans ved Schlieffens grav da han ble begravet p\xc3\xa5 Invalidenfriedhof.\n_START_SECTION_\nInnflytelse\n_START_PARAGRAPH_\nSchlieffen var en kjent milit\xc3\xa6r strateg i sin samtid, og hans tanker ligger til grunn for utviklingen av den senere man\xc3\xb8verkrigf\xc3\xb8ring. Hans milit\xc3\xa6rstrategiske tenkning har v\xc3\xa6rt pensum i h\xc3\xb8yere offiserutdannelse en rekke steder, b\xc3\xa5de i USA og i Europa._NEWLINE_Han er kjent for \xc3\xa5 st\xc3\xa5 bak schlieffenplanen som ble utarbeidet i 1905. Denne var ment \xc3\xa5 beseire Frankrike og Russland i tilfelle av en stor konflikt i Europa p\xc3\xa5 en slik m\xc3\xa5te at Tyskland unngikk en to-frontskrig. Planen forutsatte at Frankrike f\xc3\xb8rst ble sl\xc3\xa5tt, slik at Tyskland kunne g\xc3\xa5 inn med en samlet styrke mot Russland. Dette forutsatte blant annet en opprustning av de tyske jernbanen, da store troppestyrker slik hurtig kunne fraktes \xc3\xb8stover. Planen ble til en viss grad benyttet under f\xc3\xb8rste verdenskrig.'